Vrydagaand, voor die reën – Vuurvliegie se lekkervurigeaffêre
Onthougoed, Sommer net
Vrydagaand, voor die reën
Date: September 7, 2018Author: Vuurvliegie se lekkervurigeaffêre 16 Comments
Ons sit op die stoep. Iemand het vergeet om iemand te laat weet Augustus is verby. Die wind het vandag die waks uit ons gewaai. Ons hoor daar by ons Camdeboo was Lootsbergpas weer toegesneeu.
Rots bou sy Vrydagvuur. Dit blits en grom so saam met die wind. Wat maak Rots? Hy gooi nog hout op die vuur. Hy hou van uitdagings en roetine. Altyd interessante gevolge. Die honde is effe verward, daai gegrom is vreemd.
Op die iPod sing Elvis Blue ‘Clowns’. Ek vertel vir Bab die was haar oupa Erin se gunsteling liedjie
Bo die ruik van die vleis op die kole en bo die jasmyn se ruik en bo die wind hoor ek my pa se stem, ruik sy Old Spice en Vitalis haarolie. Ek onthou die arbeid het hom Makam genoem, staalkammetjie in sy kous, om sy baie reguit kroontjie kuif net so skuins te hou. Hy het ook ongeag sy braai gehou, wind en weer, geen keer.
Hoe werk die onthou….hy is al amper 42 jaar ver weg. Hoe is jy byna sestig en onthou so fel jou kindwees? Die onthou so werklik?
Daar val druppels op die leiklip….Rots is bly. Gaan haal sy rondomhoed om sy gehoorstukke uit die reën wat kom, te hou. Hy en my pa sou onhebbelik saam gewees het.
My ma se troupersent bakkie circa 1957 wag geduldig om die vleisoffer te ontvang.
Elvis Blue sing ‘Waboomblaar….arm was ek gister, en nou is ek ryk, nou skatryk…..’
Kom reën, kom.
16 thoughts on “Vrydagaand, voor die reën”
Sjoe, jy laat my nou ook nostalgies raak.
So mooi geskryf! Handvol gruiscwasceen van die gedigte wat ons in ‘n spreekkoor opgesê het in die laerskool. Neem my vêr terug.
Het jy al Gert Vlok Nel se weergawe gehoor?
Nee, sal gaan luister.
Ai, die c het skelm ingesluip tussen my woorde!
Nou is ek sommer droewig… hier reën dit vanoggend… en die herfs kom… en dit maak my droewig… ai…
Ek hoop julle het lekker herhinderings braai gehou… 😉
Ons het, met jou kunstenaar waaroor jy vroeër die week geblog het se mooi musiek
Dankie… ja, hier is my nuutste favourite… Turning Stones… die klank is nie te hot nie maar hy mors lekker moet die mense in die begin… nes hy is op die verhoor! Niks airs and graces die mannetjie nie!
Puik. Da kie vir die deel.
Nou sit ek en Nick Drake luister… lekker soppies! 😉
Geniet, ek sit op die sroep en skrywe.
Lekker stroep!! Wha ha haa!! Ja.. ek sê dikwils ek breek autocorrect. 😉 Lekker skryf en breek! 🙂
Stoep, stoep. Flip autocorrect
Dit klink heerlik. Hier reën dit ook en ek bly in die huis – moet ook my ore uit die wind hou. Ek was vanoggend 6-uur op om die Park Run te gaan doen, maar een kyk na buite en beide die kat en ek het stilletjies teruggesluip in die bed in.
Hierdie is merkwaardige video wat ek klank en videografie kuns noem. Was ook op my stap saam met Louis Leipoldt posts gelink